b'\n_START_ARTICLE_\nEndometrioza\n_START_SECTION_\nEpidemiologija\n_START_PARAGRAPH_\nOcenjujejo, da endometrioza prizadene okoli 3-7\xc2\xa0% \xc5\xbeensk v rodnem obdobju vendar prava incidenca ni znana. Pogosto je endometrioza naklju\xc4\x8dna najdba pri nekaterih \xc5\xbeenskah ki ne ka\xc5\xbeejo nobenih simptomov (laparoskopija ali laparotomija je bila izvedena zaradi nekega drugega stanja). Najpogosteje se pojavlja pri \xc5\xbeenskah med 30. in 45. letom starosti. Skoraj nikoli pa je ne najdemo izven rodnega obdobja, saj je endometrij tudi izven maternice stimuliran z istimi \xc5\xbeenskimi spolnimi hormoni kot znotraj maternice.\n_START_SECTION_\nPojavljanje in izgled\n_START_PARAGRAPH_\nEndometrioza se pojavlja na organih v trebu\xc5\xa1ni votlini. \xc5\xa0tevilo zasevkov endometrija je lahko razli\xc4\x8dno, od nekaj cist, omejenih na en predel pa vse do velikega \xc5\xa1tevila cist po celotni trebu\xc5\xa1ni votlini. Najpogosteje se pojavljajo na jaj\xc4\x8dnikih, v prostoru med maternico in zadnjikom, na zadnjem delu debelega \xc4\x8drevesa in na ligamentih maternice, lahko pa se pojavljajo tudi drugje. Velike so lahko od velikosti bucikine glavice do 50\xc2\xa0mm ali ve\xc4\x8d._NEWLINE_Ciste, ki so posledica endometrioze, so razli\xc4\x8dno obarvane, modrikaste, \xc4\x8drne pa vse do rjave. Spreminjanje barv je posledica krvavitve in razpada hemoglobina. Zaradi rjave barve ciste v\xc4\x8dasih imenujemo tudi\xc2\xa0\xc2\xbb\xc4\x8dokoladne ciste\xc2\xab. Podro\xc4\x8dje krvavitve se zaceli in na tem mestu nastanejo brazgotine, ki se lahko ka\xc5\xbeejo kot izbokline na trebu\xc5\xa1ni mreni. Pogosteje pa tak\xc5\xa1ne brazgotine povzro\xc4\x8dijo zra\xc5\xa1\xc4\x8danje trebu\xc5\xa1nih organov skupaj. Zarastline pogosteje povzro\xc4\x8dajo ve\xc4\x8dje ciste, ki hitreje po\xc4\x8dijo.\n_START_SECTION_\nVzroki\n_START_PARAGRAPH_\nVzrok endometrioze je neznan. Pospe\xc5\xa1uje jo hormon estrogen, ki je potreben za rast materni\xc4\x8dne sluznice._NEWLINE_Prva in najbolj uveljavljena teorija govori o retrogradni menstruaciji. Menstrualna kri se prek jajcevodov izlo\xc4\x8di v trebu\xc5\xa1no votlino. Retrogradni tok menstruacijske krvi se pojavlja pri ve\xc4\x8dini \xc5\xbeensk, ni pa popolnoma jasno, zakaj pri nekaterih pride do endometrioze, pri drugih pa ne. Navadno lahko imunski sistem sam odstrani te ostanke krvi, lahko pa se ostanki vsadijo in za\xc4\x8dno rasti ter tako sami zase tvorijo endometriozo._NEWLINE_Druga teorija zagovarja metaplazijo embrionalnih celic. Med razvojem zarodka bi se te zarodne celice naj namestile v mali medenici in se razvile v M\xc3\xbcllerjeve vode. Tretja teorija pravi, da emboli endometrijskega tkiva potujejo prek limfnih in krvnih \xc5\xbeil in se zasidrajo na dolo\xc4\x8denih mestih._NEWLINE_Endometrioza je dedna. Mo\xc5\xbeno je tudi, da je danes endometrioza pogostej\xc5\xa1a zato, ker je manj nose\xc4\x8dnosti, pa tudi pojavnost le-te v kasnej\xc5\xa1i rodni dobi in je s tem manj\xc2\xa0\xc2\xbbzdravilnih\xc2\xab\xc2\xa0premorov menstruacije.\n_START_SECTION_\nSimptomi\n_START_PARAGRAPH_\nNajpogostej\xc5\xa1i simptom je bole\xc4\x8dina; ta se pojavi pri ve\xc4\x8d kot 80\xc2\xa0% prizadetih \xc5\xbeenskah. Bole\xc4\x8dina se pojavi pred menstruacijo, se stopnjuje in je najmo\xc4\x8dnej\xc5\xa1a med menstruacijo, nato pa postopoma izzveni. Bole\xc4\x8dina je lahko generalizirana, se pravi da boli celoten trebuh, lahko pa je omejena na to\xc4\x8dno dolo\xc4\x8deno mesto. Globoka disparevnija (bole\xc4\x8d spolni odnos) prizadene pribli\xc5\xbeno 40\xc2\xa0% obolelih._NEWLINE_Motnje menstruacije prizadenejo pribli\xc5\xbeno 20\xc2\xa0% obolelih. Ka\xc5\xbeejo se kot made\xc5\xbei na perilu pred menstruacijo, prekomerna krvavitev med menstruacijo ali kot neredna mentruacija. \xc4\x8ce so ciste prisotne v steni mehurja, lahko pride do t. i. menstruacijske hematurije (prisotnosti krvi v urinu)._NEWLINE_Neplodnost se pojavi pri pribli\xc5\xbeno 30\xc2\xa0% \xc5\xbeensk z endometriozo. Neplodnost je logi\xc4\x8dna, kadar je endometrioza obse\xc5\xbena in sta prizadeta in zama\xc5\xa1ena oba jajcevoda. Manj pa je jasno, zakaj se neplodnost ali zmanj\xc5\xa1ana plodnost pojavi tudi pri bla\xc5\xbejih oblikah endometrioze. Najverjetneje imunolo\xc5\xa1ki faktorji v trebu\xc5\xa1ni votlini zmanj\xc5\xa1ajo normalno gibanje spolnih celic in s tem plodnost.\n_START_SECTION_\nDiagnoza\n_START_PARAGRAPH_\nS samim fizi\xc4\x8dnim pregledom diagnoze ne moremo postaviti, odkrijemo lahko kve\xc4\x8djemu pove\xc4\x8dane jaj\xc4\x8dnike, nenormalno lego maternice in na dotik ob\xc4\x8dutljive vozli\xc4\x8de v trebu\xc5\xa1ni votlini._NEWLINE_Endometriozo lahko naka\xc5\xbeejo preiskave kot so ultrazvokom, CT ali magnetna resonanca(MRI), vendar pregled ni zanesljiv, ker so podro\xc4\x8dja endometrioze velikokrat premajhna._NEWLINE_Edina gotova metoda za odkrivanje endometrioze je laparoskopija. S to metodo lahko vidimo \xc5\xa1tevilo in lokacijo sprememb. Pri dolgotrajni bolezni je ta postopek lahko te\xc5\xbeaven zaradi obilnih zarastlin v trebu\xc5\xa1ni votlini. Zdravljenje endometrioze brez laparoskopske potrditve ni dovoljeno._NEWLINE_Diferencialno diagnosti\xc4\x8dno je ob simptomih endometrioze potrebno pomisliti \xc5\xa1e na vnetje v mali medenici ter tumorje jaj\xc4\x8dnikov ali debelega \xc4\x8drevesa.'